### מדריך למורה

### מסכת מגילה פרק ב משנה ד

# מי יכול לקרוא את המגילה עבור אחרים ותחילת זמן קריאת המגילה בבוקר

משך ההוראה: שיעור אחד.

משנה זו מפגישה אותנו עם הכלל שמי שחייב במצווה יכול להוציא את חברו ידי חובה, ומכאן יש לדון מי חייב במצוות קריאת מגילה.

נוסח המשנה

## הַכֹּל כְּשֵׁרִין לִקְרוֹת אֶת הַמְּגִלָּה, חוּץ מֵחֵרֵשׁ, שׁוֹטֶה וְקָטָן.

## רַבִּי יְהוּדָה מַכְשִׁיר בַּקָּטָן.

## אֵין קוֹרִין אֶת הַמְּגִלָּה,

## וְלֹא מָלִין, וְלֹא טוֹבְלִין וְלֹא מַזִּין, וְכֵן שׁוֹמֶרֶת יוֹם כְּנֶגֶד יוֹם לֹא תִּטְבֹּל,

## עַד שֶׁתָּנֵץ הַחַמָּה.

## וְכֻלָּן שֶׁעָשׂוּ מִשֶּׁעָלָה עַמּוּד הַשַּׁחַר - כָּשֵׁר.

מבנה:

1. זיהוי חלקי המשנה – רישא וסיפא.
2. זיהוי מילות הדין כשרין, מכשיר, כשר (כולן מאותה משפחת מילים- יש להן אותו שורש)

תוכן

רישא:

ראשית נבין מה הכוונה לקרוא את המגילה – למה בעצם שלא כל אחד יקרא בעצמו כשם שכל אחד צריך להניח תפילין בעצמו, ליטול לולב בעצמו ולהתלבש בצניעות בעצמו וכן הלאה? התשובה היא שבחלק המצוות (בעיקר מצוות שקשורות באמירה ושמיעה כמו שמיעת שופר, קידוש וכד') כל מי שחייב במצווה יכול לקיים אותה ולהתכוון בכך שהשומעים יצאו ידי חובתם.

נמשיך בהבנת ויישום המחלוקת – מי יכול לקרוא עבור הציבור לדעת תנא קמא ומי יכול לדעת רבי יהודה (לא נכנסנו לשאלת יציאת גברים בידי נשים, מפני שהדבר נתון במחלוקת הפוסקים, ואין כוונתנו להכניס ראשנו בין ההרים)

נבין את דעת רבי יהודה- כיצד לדעתו קטן יכול להוציא גדולים? התשובה – גם קטנים היו באותו הנס ולכן הם **חייבים במצווה**, וממילא מוציאים את הגדולים.

סיפא:

בסיפא אנו מתמודדים עם המושג לכתחילה ובדיעבד. מצד אחד – אין קורין את המגילה (ולא עושים את כל המצוות שזמנן ביום) עד הנץ החמה, ומצד שני – מי שקרא אחרי עלות השחר - כשר. אז תכל'ס – מותר או אסור לקרוא לפני הזריחה?

תחילה נתמקם היטב בציר הזמן – מתי הזריחה? מתי עלות השחר? מה קודם למה?

נסביר- בעיקרון – אין לקרוא את המגילה לפני הזריחה, מפני שהיום מתחיל בזריחה. אולם, אם אדם כבר קרא בטעות לפני הזריחה (כי חשב שכבר הייתה זריחה, למשל ביום מעונן) – הרי שיצא ידי חובתו ואינו צריך לקרוא שוב.

משמעות

נתבונן בכך שיש מצוות שזמנן דווקא ביום. מה משמעות הדבר שצריך לקיים מצווה דווקא בזמן מסוים, אילו מצוות תלויות בזמן (ביום, או במעגל השנה)? אילו מצוות הן תמידיות?

מושגי תוכן

**הכל כשרין לקרות את המגילה**

למה לא כל אחד קורא את המגילה בעצמו? התשובה היא שבעל הקורא קורא את המגילה מתוך מגילה כשרה, וכל מי ששומע את קריאתו יוצא ידי חובה, ובלבד שבעל הקורא יהיה חייב במצוות קריאת מגילה בעצמו.

**חרש, שוטה וקטן**

חרש שוטה וקטן אינם חייבים במצוַת מקרא מגילה. **חרש** מפני שאינו יכול להשמיע לאוזניו את הקריאה**, שוטה** מפני שאין בו דעת**, וקטן** מפני שעדיין לא הגיע לגיל מצוות**.**

(יצוין שבדרך כלל במשנה כאשר מדובר על חרש הכוונה היא לחרש שאינו שומע אוינו מדבר והוא פטור מכל המצוות, ואילו כאן מדובר מטבע הדברים על חרש שמדבר, שבדרך כלל חייב במצוות, ובכל זאת הוא אינו מוציא את הרבים ידי חובתם בקריאתו מהטעם שהתבאר למעלה)